Nordjyllands Politi vil gerne høre fra alle, der befandt sig tæt på gerningsstedet i forbindelse med knivdrabet i Kvissel ved Frederikshavn.

Nordjyllands Politi efterlyser nu vidner, der kørte eller gik på strækningen ved Kvisselvej mellem Skagensvej og Kvissel Station onsdag den 8. oktober mellem klokken 22.30 og klokken 00.00. Det er i forbindelse med politiets efterforskning af knivdrabet på en 40-årig kvinde, at man nu søger efter alle vidner, der har befundet på strækningen i det nævnte tidsrum. - Selvom man ikke selv føler, at der skete noget på strækningen, da man var der, er det måske relevant for os. Vi vil derfor gerne høre fra alle, der har været på strækningen inden for tidsrummet - også selvom om man ikke selv føler, man har noget relevant at bidrage med til efterforskningen, siger politiinspektør ved Nordjyllands Politi, Michael Kjeldgaard. Politiet vil ikke oplyse, hvorfor man lige nu efterlyser vidner. Den 15-årige datter til den dræbte og en 28-årig mand sidder lige nu varetægtsfængslet for drabet.